中秋會於照水堂竟不見月和劉判官
作者：吳芾
朝代：宋

paragraphs: 又是人間八月秋，西風萬里殘暑收。
簿書汩沒日復日，忽逢佳節聊舉頭。
開樽喜有賓僚共，準擬延月歸城樓。
姮娥何事苦相惱，使我珠簾空上鈎。
百年樂事能有幾，興來不憚秉燭遊。
雖無月華助吟賞，須知節物不可留。
樽前莫問漏聲促，且對溪山倒玉舟。